בס"ד, מנחם אב תשפ"ד

**בבא בתרא דף נ"ח, אגדות רבי בנאה**

**א. עלייה לקברי צדיקים**

1. **רשב"ם בבא בתרא דף נ"ח:** "רבי בנאה - אדם גדול וחשוב היה לפיכך ניתן לו רשות ליכנס בקברי צדיקים אבל אחר לא כדאמרי' (חולין דף ז:) גדולים צדיקים במיתתן יותר מבחייהן".
2. **שו"ת מנחת יצחק, ח' נ"ג:** "אמנם ראיתי בספר "על הגאולה ועל התמורה" לרבינו כבוד קדושת הגאון הקדוש מסאטמאר זלה"ה (אות ק"ח), שכתב דכל ענין הליכה על הקברים אינו ענין אלא לבני אדם גדולים וצדיקים היודעין ומבינין סודן של הדברים והוא ענין התדבקות נפש בנפש כמבואר בזוהר הקדוש וכו' ... והנה כי כן הביא בהגהות לספר אורחת חיים מהגאון המהרש"ם ז"ל (סי' תקפ"א אות י"ד), מדברי הרשב"ם, דאין רשות לכנוס בקברי צדיקים אלא לאדם גדול וחשוב".

**ב. אברהם ושרה במערה**


**ב1. בהלכה**

1. **נמוקי יוסף בבא בתרא, דף ל"א באלפס:** "יצר בהאי עלמא ליכא, שמעינן מהגדה זו דרך ארץ שאינו ראוי להתנהג עם אשתו בכיוצא בדברים הללו בפני אחרים".
2. **רמ"א אבן העזר, כ"א ה':** "י"א דאין לנהוג אפילו עם אשתו בדברים של חבה, כגון לעיין ברישיה אם יש לו כינים, בפני אחרים".
3. **ט"ז שם:** "ונראה לי דתרי טעמים היו שם שלא רצה ליכנס שם דחדא משום אברהם גופיה דאין לו לאדם לעשות מילי דחיבה עם אשתו בפני אחרים משום צניעות כההיא מעשה שהטיח באשתו תחת התאינה והלקוהו וגם כאן הוא מעין תשמיש בזה. שנית שלא יעורר תאות אחרים על ידי זה שיבא לידי הרהור שיזכור תשמיש על ידי זה. על כן אמר דמצד אברהם עצמו היה שלא כהוגן ח"ו ששכב בחיק אשתו שנית אפילו עיון ברישיה לחוד אינו נכון כדי שלא יביא אחרים לידי הרהור על זה השיב אברהם דאפילו השכיבה בחיקה אין איסור כי בהאי עלמא אין צריך לצניעות דידוע שאין כאן תשמיש ממילא אין כאן איסור אפילו לדידיה מכל שכן לאחרים אם כן מוכח מזה דאפילו עיון בראשו לחוד אינו נכון בפני אחרים".

**ב2. באגדה**

1. **חידושי אגדות מהרש"א כאן:** "וענין דגנאי בכנפה כו' דהצדיקים במיתתן קרויין חיים והמיתה אינה אלא כשינה לגבייהו כמ"ש ומקיים אמונתו לישני עפר ודרך ארץ לעיין ברישא דהישנים".
2. **חידושי אגדות מהר"ל כאן:** "דע כי אברהם ושרה מתאחדים מצד עצמם יותר מכל איש ואשה בעולם, וזה שהכתוב אומר (ישעי' מ') הביטו אל אברהם אביכם ואל שרה תחוללכם כי אחד קראתיו, ועל שניהם הוא אומר כי אחד קראתיו, כי אברהם עם שרה הוא אחד. ודבר זה מפני כי אברהם הוא היה התחלת העולם, כי עיקר העולם הם ישראל וזולת זה העולם הוא תוהו, והתחלת ישראל אברהם, שהוא התחלת הכל ... וז"ש דגנאי בכנפיה דשרה, דע כי האשה נקראת בית ... וזה כי האיש נמשל ונדמה צורה והאשה חומר, וידוע כי החומר מקבל אל הצורה, וכל מקבל הוא בית לאשר הוא מקבל, כי הבית מקבל הדבר בתוכו, ולכך אמר דגנאי בכנפיה דשרה, ששרה היא נחשבת מקבל אל אברהם, ואף כאשר הוא מסולק ומופשט מן העה"ז, אשר ימצא בו החבור האיש עם האשה, רק בעולם הבלתי גשמי ימצא ההתאחדות הזה, לפי שאברהם ושרה הם כאלו היה אחד לגמרי, ולכך אמר דגנאי בכנפיה דשרה".
3. **חתם סופר שם:** "והגוף אברהם מונח בכנפי' דשרה שמוסר כל מעשיו ועבודתו לצורך הנשמה. ושרה שהיא הנשמה מעייני' לי' ברישי' ושכלו ומחשבתו ועל פי' יצא ויבוא".
4. **משך חכמה בראשית, כ"א י"ב:** "כל אשר תאמר אליך שרה שמע בקולה ... כי מאברהם נטלה שרה את הטוב, והזוהמה נטלה הגר ... ושרה בררה ממנו הצדק והטוב לבד, לכן ילדה את יצחק. ולכן נאמר "כל אשר תאמר אליך שרה שמע בקולה", שהיא אינה בוררת רק הטוב. לכן המליצו ז"ל בפרק חזקת, לר' בנאה וכו' דחזי דגני אברהם בכנפיה דשרה וקא מעייני ליה בראשו - שרואה רק לברור הטוב מראשו, והדיעות הצודקות והקדושות, אשר העלה בעצם עיונו אחרי הכרתו את בוראו בשלמות. בזה האופן הוא מיוחס חבור הנפשות וצורותיהן הנבדלות במה שנשתלמו זה מזה. ויעוין שאלות ותשובות רשב"א סימן תי"ח".

**ב3. בפולמוס**

1. **שו"ת הרשב"א, א' תי"ד ("כתב ההאשמה"):** "ורואה אני אף אם יחוק אדם להם חקקי און ודברי שקר בספר ויקראו אותם באזניהם בשם ארסטו וחבריו ולא יהרהרו אחריו ויחתמו ויאמרו אמת מודעת זאת בארץ. והפתי השוקד על לשונו דבריהם ולבו ריק מהם יקרא חכם. ועל חכמי התורה יאמרו לא הבין חקם חכם. וזה באמת הגורם הגדול להסיר אנשים המסוה מעל פניהם ולחוק שוא ודבר כזב בספריהם למרות עיני התורה השלמה כי לא תשיגם על זה מלחמה. ע"כ =על כן= מקצתם לא הניחו מקרא שלא הפכוהו ויאמרו הלא ממשל משלים הוא. ועשה לנו אברהם ושרה חומר וצורה".
2. **שו"ת הרשב"א, א' תי"ח ("כתב ההתנצלות"):** "עוד נזכר בכתב אדננו שלישית ולמרות עיני כבוד כל ישראל פורצים לעיני הכל כל גדרי התורה. ואף באבותינו הקדושים שלחו לשונם מה שלא עשו עובדי עבודה זרה. כי אמרו שאברהם ושרה חומר וצורה ושני עשר שבטי ישראל הם שנים עשר מזלות ויחזירו הכל לתהו ובהו. אוי לאזנים שכך שומעות ואוי לנפש העלובים שכך יאמרו להם באזניה. על בני שכוליה שכלם מתאימים מסכימים לבלתי השאיר לתורת אלהינו שרש וענף ישורשו מארץ חיים. מי שזו אמונתם ובעד מגידי התלונות מהולכי ארח ה' הטוב יכפר וכסא אדוננו ותורתו נקי עד עולם. הנה אשר סופר לאדננו מעשות צורה והמשל באבות הטהורים ואמרו באברהם ושרה שהם חומר וצורה העבודה לא כך היה. והנני מעיד על אמתת הענין אחר החקירה מפי האומר בעצמו ומפי רבים מן השומעים שהיו במעמד.

כבר ידע כבוד אדננו כי לא היום החלונו לשאל לנו במספר רב מההגדות הנזכרות בתלמוד ובדרשו' פירוש על צד ההמשל ולקיחתם על זולת פשוטם. ואנחנו בזה ולא אומר מורשים, אבל אומר מצווים מפי הרב הגדול ז"ל לחוס לכבוד רבותינו הקדושי' ולהרבו' במאמריהם הישוב והבאור בדרך שיסכים לאמת מבלי שיצא לנו מההסכמה ההיא שום הפסד בשרשי האמונה. לא להשאיר כל ההגדות על פשוטיהם ותתחייב אז למעיינים אחת משתים רעות. אם האמנת כל מה שיסופר מן ההרחקות והגוזמות מבלי הכרח בתורתם. או הכחשת הנגלה ההוא עם מחשבת הרע באומרו אשר הוא השלם באמת ...

ויקר מקרנו שאחד מחשובי החברים בארץ ההיא אשר עליה התרעומת הביא בדבריו מאמר נמצא לחכמים ז"ל בתלמוד וזה נסח המאמר: "רבי בנאה הוה מציין מערתה דרבנן, כי מטא למערתה דאברהם אבינו..." - מצא האלהים את עון כלנו ועמד זה ודרש שזה המאמר בודאי יש לו סוד וצריך פירוש. כי לא יתכן להאמין שהאבות הקדושים במערת המכפלה או בבית עולמים וצרור חייהם ינהגו אלו המנהגים הפחותים ההכרחיים לנו בעולם הזה מן המאכל והמשתה וכש"כ חברת הנשים אשר היא חרפה לנו. ביחוד יותר מכל מושגי חוש המשוש אשר עליו התיחסה חרפת האדם, ועל כן נראה לו שאותו המאמר כלו משל ... ומצא מתוך התבוננותו שהשכל האנושי היותר שלם שימצא בשום אדם ושחמרו היותר זך והנאות שאפשר שלא ימלט בשום פנים מחסרונות רבים כמו מתנומה ושכחה ושבוש וקשי ההסתכלות וזולתם .... והמאמר הנזכר מפני שהוא רומז על שכל היותר שלם שבבני אדם ושנושאו היותר חשוב וזך ההבנה לקח בגלוים מהזוגות שנמצאו בעולם הזוג היותר נכבד שנמצא והיותר נבחר שהם אברהם אבינו ושרה אמנו עליהם השלום והמנוחה.

זה היה העולה מדברי הדרשן ההוא ואף על פי שאנו הרחבנו זכרון ענינו והשלמנוהו. מי יתן החריש עם כל טוב כונתו ותהי לנו לפליטה גדולה להחיות עם רב. ובודאי האשמנוהו והגדלנו עליו פשע על הרחיבו בזה באור לפני אנשים מהם ראוים ומהם בלתי ראוים. וגם לפני הראוים נהגו רוב יודענו ומביננו המניעה והבריחה מזה בתכלית מה שאפשר. סוף דבר התקצף האלהים על קולו והרצו קצת השומעים את הדברים מבלתי הבנת הכונה ותצא הרעה הזאת על כל יושבי הארץ הנקיים. ולנו איפוא מה תעשה אבי השמיעוך הדברים ולא כהויתן. ואם תרבה להכלים ולהוכיח הדין עמך בזה בשלמות מעלתך שאין לו לדיין אלא מה שעיניו רואות. והאמנם כי צדיק הראשון בריבו ומחובת השופט שלא יקבל טענות בעל דין אחד עד שישמע טענות בעל דין חברו. וגם בהבלי עסקי בני אדם פן יוציא ממון מתחת ידם שלא כדין. ואם בדיני ממונות כך בדיני נפשות לא כל שכן".

**ג. יופי אבות העולם**

1. **מגילה דף ט"ו**: "תנו רבנן: ארבע נשים יפיפיות היו בעולם: שרה רחב ואביגיל ואסתר".
2. **תוספות שם:** "ארבע נשים יפיפיות היו בעולם - קשה אמאי לא חשיב חוה דהא אמרינן בפ' חזקת הבתים (ב"ב דף נח.) שרה לפני חוה כקוף בפני אדם ויש לומר דלא חשיב אלא אותן הנולדות מאשה".
3. **שם משמואל, חיי שרה תרע"ו:** "ויש לומר לפי דרכנו הא דבת ק' כבת כ' לנוי אף דשקר החן והבל היופי, מ"מ דבר גדול השמיענו בזה. וכעין דאיתא במדרש (פ' י"א) דבשבת ברכו במאור פנים שאינו דומה מאור פניו של אדם בשבת כבחול. והטעם י"ל דהנה אמרו ז"ל (ב"ב נ"ח א) שני עקביו של אדה"ר דומים לשני גלגלי חמה, כי הנשמה היתה מאירה ומתראה האור שלה על פניו כמו שהאור בוקע דרך זכוכית צחה, אך מחמת החטא שמשתאבים בו חלקי הרע מחשיכין את מאור פניו, וכענין שכתוב (ישעי' ס') כי הנה החושך יכסה ארץ, וע"כ תורה דכתיב בה (ירמי' כ"ג) הלוא כה דברי כאש נאום ה' ושורפת את חלקי הרע שבאדם, לעומת סילוק חלקי הרע שבו והזדככותו פניו מאירים וכמ"ש (קהלת ח') חכמת אדם תאיר פניו, ובמדרש (ויק"ר פ' י"ט) לית אתון חמין אולפני מה נהיר באפי ולמה דהוה דלילא ודיממא, ומעין לעתיד שפניהם של צדיקים דומין לחמה ולבנה וכו' כבמדרש (שם פ' ל') והכל משום העדר חלקי הרע המחשיכים פני האדם, אבל בשבת שחלקי הרע מסולקים שוב מתראה האור על פניו".

**ד. "משפט שלמה" של רבי בנאה**

1. **בבא בתרא, דף נ"ח:** "איכא גברא חד ביהודאי, דקא מפיק ממונא מאנשי בלא סהדי ובלא מידי, אתיוהו חבשוהו".
2. **רשב"ם בבא בתרא דף נ"ח:** "ויפה דן רבי בנאה דלא שייך הכא אלא שודא דדייני והיינו שודא שלא רצה לחבוט".
3. **רשב"ם בבא בתרא, דף ל"ה:** "שודא דדייני - לאותו שיהא נוטה לב הדיינים שהיה הנותן אוהבו או קרובו יותר דודאי לההוא גמר ואקני לו יתנו את הקרקע ושמא זכה בעל הקרקע בשלו".
4. **שו"ת הרא"ש ק"ז ו':** "ואם אינו רוצה להשיב לדיין ומכסה ומעלים דבריו ומשיב תשובות גנובות כדי שלא יוכל הדיין לעמוד על אמתת הדין. מה יעשה הדיין לזכותו אי אפשר מאחר שנראה לו דין מרומה, ואם יסתלק מן הדין היינו זכות כי בזה יפטר אם שום דיין לא יזקק לדונו מפני שהוא טוען ברמאות ואינו רוצה להשיב על חקירות ודרישות ונמצא חוטא נשכר. ועל זה ועל כיוצא בזה נאמר אין לו לדיין אלא מה שעיניו רואות, וכיון שנראה לדיין שאם היה זה משיב על שאלותיו היה הדבר מתברר ומחמת שלא יתברר הוא כובש דבריו ויעשה הדיין כאלו השיב ונתברר שקרו ויחייבנו מאומד הדעת אעפ"י שאינו יכול לברר שקרו בביאור ובפירוש. מאחר שהעדר הביאור בא מחמת רמאותו שאינו רוצה להשיב על חקירות ודרישות ... ורשאי דיין מומחה לדון באומדנא דמוכח כזה ...

כההיא דפרק חזקת הבתים ... אלמא כל דינא דלא איפשר לברורי לא אמרינן יהא מונח עד שיבא אליהו אלא ידון הדיין לפי מה שעיניו רואות אומד דעתו בסברא מועטת שנראה לו שאותו שהיה בנו היתה יראתו תקועה בלבו וחלק כבוד לאביו ונתן לו כל הנכסים, כל שכן בנדון זה [של השומר על זכות השתיקה] שיש כמה ידים מוכיחות שלא פרע ...

והחכם רבי בנאה למד דין זה מאב החכמים במעשה שבא לפניו על שתים נשים זונות שדן אותן באומד הדעת שנראה לו שרחמי האם נכמרו על בנה ונתן לה הילד החי, והופיעה רוח הקדש בבית דינו של שלמה עליו השלום ואמרה כי היא אמו. וכן חכמי הגמרא בכמה מקומות פסקו דבריהם באומד דעתם ... והיינו טעמא דכיון שבא הדין לפני הדיין והוא אינו יכול לברר הדבר אינו רשאי למשוך ידו מן הדין ויריבו הבעלי דינין זה עם זה. וכתיב אמת ומשפט שלום וכו' כי על ידי המשפט יש שלום בעולם ולכך נתנו כח לדיין לשפוט ולעשות מה שירצה אף בלא טעם וראיה כדי לתת שלום בעולם".

1. **שו"ת רדב"ז ג' תרל"ד:** "שאלת ממני ידיד נפשי על המשפט ששפט שלמה הע"ה בין שתי הנשים דכתיב וישמע העם את המשפט אשר שפט וכו' ומה החכמה היתרה שיש במשפט הזה אין זה כי אם תחבולה מן התחבולות ויש בזמננו מי שיודע לעשות תחבולות כאלה וזולתם. ואין לומר מפני שיצאת בת קול ואמרה היא אמו ולפיכך יראו ממנו מפני שמן השמים מסכימים עמו שהרי הכתוב מעיד כי מפני המשפט יראו ממנו ולא מפני הבת קול?

תשובה: יפה שאלת וכבר קדמך ר' יצחק אברבנאל, אבל מה שנראה לי כי המלך שע"ה הכיר את אם הילד מכמה בחינות חדא שהכיר פרצוף הילד החי דומה לפרצוף האשה אשר תובעת אותו ופרצוף הילד המת דומה לפרצוף האשה אשר בידה הילד החי. עוד הכיר את טבע האשה התובעת שהיא קצת התנועה זריזה וזהירה ולא שכבה על בנה ואת האשה האחרת הכיר בה הפך זה ושפט בדעתו כי המת בנה של זו. עוד מסתמא שאל את עניינם ואמרו לו שזו שומרת יבם ... ועל כן שפט המלך שזה בנה ואמר לעומדים אצלו זה בנה של זו וזה בנה של זו ולברר הדבר שיאמינו שכך הוא - עשה התחבולה הזאת להבחין הדבר ועל כן ידעו כי אמת אמר המלך בתחלה וזהו וישמע העם את המשפט כי המלך שפט כן בתחלה ואח"כ עשה הבחינה ועל כן יראו כי אמרו המלך ידע כל מצפוני לב מתוך דעתו וחקירתו והכרתו ואעפ"י שלא נזכר זה בכתוב בהדיא דרך הכתוב לקצר ... וא"ת הא קיימא לן כמאן דאמר לא מפקינן ממונא מחזקתיה אלא בעדים וראיה ואפילו באומדנא דמוכח, כההיא דגמל האוחר בין הגמלים ונמצא גמל הרוג בצדו ואפילו לבת קול מ"מ הא אמרינן לא בשמים היא?! וי"ל דכיון דאמרה האשה גם לי גם לך לא יהיה גזורו הא אפיקתיה מחזקתה ולפיכך זכתה האחרת, אי נמי הוראת שעה. והוי יודע שיש מי שפוסק דמפקינן ממונא באומדנא דמוכח ומ"מ מהאי עובדא ליכא הכרחה".

1. **מכות, דף כ"ג:** "א"ר אלעזר, בג' מקומות הופיע רוח הקודש: בבית דינו של שם, ובבית דינו של שמואל הרמתי, ובבית דינו של שלמה ... בבית דינו של שלמה, דכתיב: "ויען המלך ויאמר תנו לה את הילד החי והמת לא תמיתוהו היא אמו", מנא ידע? דלמא איערומא מיערמא! יצאת בת קול ואמרה: היא אמו. אמר רבא: ממאי? דלמא מדהא קא מרחמתא והא לא קא מרחמתא! אלא גמרא".
2. **ראש השנה, דף כ"א:** "בקש קהלת למצא דברי חפץ, בקש קהלת להיות כמשה, יצתה בת קול ואמרה לו: וכתוב ישר דברי אמת ולא קם נביא עוד בישראל כמשה. וחד אמר: בנביאים - לא קם, במלכים - קם, אלא מה אני מקיים בקש קהלת למצא דברי חפץ - בקש קהלת לדון דינין שבלב, שלא בעדים ושלא בהתראה, יצתה בת קול ואמרה לו: וכתוב ישר דברי אמת - על פי שנים עדים וגו' ".
3. **מהר"ץ חיות, שם:** "הכוונה דראינו חריצת משפט שלמה במעשה דשתי זונות לא היה הולך על פי הדין של תורה רק ע"פ אומדנא לבד עי' מכות כ"ג ע"ב ודלמא אערומי קא מערמת ע"ש, ומזה הוכיח הש"ס דבקש לדון שלא בעדים והתראה יצאה ב"ק להזהירו שלא יזוז מהיום והלאה מדיני התורה ואשר מבואר שמה דרק ע"פ שנים עדים יקום דבר".
4. **רמב"ם סנהדרין, כ"ד א':** "יש לדיין לדון בדיני ממונות על פי הדברים שדעתו נוטה להן שהן אמת והדבר חזק בלבו שהוא כן אף על פי שאין שם ראיה ברורה ואין צריך לומר אם היה יודע בודאי שהדבר כן הוא שהוא דן כפי מה שיודע".
5. **נתיבות המשפט, ט"ו ס"ק ב':** "לשון הרמב"ם הביאו הטור והשולחן ערוך שיש לדיין לדון בדיני ממונות על פי הדברים שדעתו נוטה ... ונראה דלא מהני אומדנא רק לענין אורועי שטרא, אבל לענין להוציא ממון אין שום הוה אמינא. ועוד, נראה דוקא אומדנא שהיא אומדנא לכל העולם".
6. **פירוש קרית מלך לגר"ח קנייבסקי שם:** "עי' מדרש משלי פ"א שופט צריך להשכיל ולדקדק את הדין בשביל שלא יחטא כו' ושם צריך להשכיל האיך יזכה את הזכאי ויחייב את החייב ועי' ב"ב נ"ח א' זילו חבוטו כו' וברשב"ם שם".
7. **הרב אשר וייס, שיעור לפרשת מקץ, בדין משפט לפי אומד הלב:** "ראיתי בספר קרית מלך להגר"ח קנייבסקי שליט"א שציין לדברי הגמ' (ב"ב נ"ח ע"א) דרב בנאה הכריע את דין הירושה עפ"י נטיית לבו, ולפי"ז נראה לכאו' דמהני אף להוציא. אך נראה לכאו' דאין זה להוציא דבאמת אין כאן מוחזק כלל כיון שספק בינינו מי הוא היורש האמיתי, אך בעיקר הדבר נראה דיש לחלק בין סוגיא זו לדברי הרמב"ם דבהא דר' בנאה הוי כעין אומדנא וסברא דבן לא חביט אקבר אביו וס"ל לר' בנאה דזו חזקה אלימתא וכמוהו מצינו רבות בש"ס כהא דאין אדם פורע בתוך זמנו וכדו' ...

אך נראה לכאורה דיש מסוגיא דידן דשלמה שפט עפ"י חכמתו מקור ליסוד זה, ונראה לפי"ז דלאו דוקא בדיני ממונות אלא אף בספיקות אחרים כמו בני"ד, אך מ"מ פשוט לכאורה דבדיני נפשות אין לדון אלא ע"פ ראיה ועדים, ומ"מ חזינן שזה היה דרכו של שלמה המלך לדון דינין שבלב וכמו שעלה במשפט זה אלא שיצתה בת קול ואמרה שדיני עונשין אין לדון אלא בעדים, ודו"ק בזה. אך באמת חוכך אני בזה דלכאורה כונת הרמב"ם רק להתרשמות הדיין מתוך הכרת בעלי הדין דבריהם וטענותיהם, אבל החכמה שבמשפט שלמה קרוב יותר לגדר אומדנא דיש בו הנחה כללית דאם חסה על נפש בנה ולא היתה אומרת להרגו, אך כבר הבאתי את דברי הרדב"ז דשלמה דן בעיקר מתוך הרגשתו בענין טענות הצדדים, ועדיין צ"ע בכל זה בדקות הדברים. ושוב ראיתי בתשובות הרא"ש שכתב כדברינו הנ"ל דמשפט שלמה הוא המקור לכח האומדנא וגם ר' בנאה למד ממשפט שלמה שיש להכריע בדין באומד הדעת".

1. **רמב"ם סנהדרין, כ"ד ב':** "כל אלו הדברים הן עיקר הדין אבל משרבו בתי דינין שאינן הגונים ואפילו היו הגונים במעשיהם אינן חכמים כראוי ובעלי בינה הסכימו רוב בתי דיני ישראל שלא יהפכו שבועה אלא בראיה ברורה".
2. **ישעיהו י"א:** "(א) וְיָצָא חֹטֶר מִגֵּזַע יִשָׁי וְנֵצֶר מִשָּׁרָשָׁיו יִפְרֶה: (ב) וְנָחָה עָלָיו רוּחַ ה' רוּחַ חָכְמָה וּבִינָה רוּחַ עֵצָה וּגְבוּרָה רוּחַ דַּעַת וְיִרְאַת ה': (ג) וַהֲרִיחוֹ בְּיִרְאַת ה' וְלֹא לְמַרְאֵה עֵינָיו יִשְׁפּוֹט וְלֹא לְמִשְׁמַע אָזְנָיו יוֹכִיחַ: (ד) וְשָׁפַט בְּצֶדֶק דַּלִּים וְהוֹכִיחַ בְּמִישׁוֹר לְעַנְוֵי אָרֶץ וְהִכָּה אֶרֶץ בְּשֵׁבֶט פִּיו וּבְרוּחַ שְׂפָתָיו יָמִית רָשָׁע: (ה) וְהָיָה צֶדֶק אֵזוֹר מָתְנָיו וְהָאֱמוּנָה אֵזוֹר חֲלָצָיו:".